# Søndag den 11. Marts kl. 10.00 Københavns Domkirke

*Dette hellige evangelium skriver evangelisten Johannes:* Da skaren nu så, at Jesus ikke var der og hans disciple heller ikke, gik de om bord i bådene og kom til Kapernaum og ledte efter Jesus. Og da de fandt ham på den anden side af søen, sagde de til ham: »Rabbi, hvornår er du kommet hertil?« Jesus svarede dem: »Sandelig, sandelig siger jeg jer: I leder ikke efter mig, fordi I fik tegn at se, men fordi I fik brød at spise og blev mætte. Arbejd ikke for den mad, som forgår, men for den mad, som består til evigt liv, den som Menneskesønnen vil give jer; for ham har Faderen, Gud selv, sat sit segl på.« Så sagde de til ham: »Hvad skal vi gøre, for at vi kan gøre Guds gerninger?« Jesus svarede dem: »Guds gerning er den, at I tror på ham, han har udsendt.« Da sagde de til ham: »Hvilket tegn gør du, så vi kan se det og tro dig? Hvad kan du gøre? Vore fædre spiste manna i ørkenen, som der står skrevet: ›Brød fra himlen gav han dem at spise.‹ « Jesus sagde så til dem: »Sandelig, sandelig siger jeg jer: Moses gav jer ikke brødet fra himlen, men min fader giver jer brødet fra himlen, det sande brød. For Guds brød er det, der kommer ned fra himlen og giver liv til verden." De sagde til ham: »Herre, giv os altid det brød!« Jesus sagde til dem: »Jeg er livets brød. Den, der kommer til mig, skal ikke sulte, og den, der tror på mig, skal aldrig tørste. [Men som jeg har sagt til jer: I har set mig, og I tror ikke. Alt, hvad Faderen giver mig, skal komme til mig, og den, der kommer til mig, vil jeg aldrig vise bort.«] *Joh 6,24-35[36-37]*

Det var tidligt om morgenen i Free Town. Den lille fromme menighed havde haft gudstjeneste og bedt bønner hele natten. Omkring kl 7:30 om morgen da de var ved at gøre sig klar til at gå hjem, løsnede jorden sig langs toppen af bjergsiden efter flere dages regn, og en blanding af mudder, træer, buske og klippeblokke begyndte at skride ned af bjerget, mens det rev alt med sig på vejen. Den morgen døde næsten 1.000 mennesker i mudderskredet, børn på vej til skole, familier der lå og sov, og trods bønnerne hver eneste hver eneste af de omkring 150 mennesker, der var samlet i kirken.

På en grøn og frodig bjergside, hvor der før stod en blanding af huse og simple skure med bliktag, som var hjem og hverdag for mennesker, som dig og mig, er der i dag 7 måneder senere blot et gigantisk rødbrunt ar.

Vi lever uden sikkerhedsnet. Uanset hvor i verden vi er født, om det er i det privilegerede Vesteuropa, eller om det er i et fattigt land i Vestafrika, får vi alle en større eller mindre del af sygdom, smerte, tab og sorg i livet. Ingen af os er immune. Der udstedes ingen garantier om en dag i morgen. Det er livsvilkårene også på en fredelig søndag i marts…

Så hvad har vi at stå imod med. Hvorfra får vi vores næring og bæreevne…..?

Jesus har netop sørget for mad til en hel folkemænge, flere tusinde. Om det var de 5 brød og 2 småfisk han lånte af en lille dreng, som ved et Guds under blev multipliceret, så der var nok til alle, eller det var de tilstedeværende, som efter de blev placeret i mindre grupper opdagede, at de kunne dele med hinanden er ikke helt til at vide. Men der er i hvert fald nogle, der er fulgt efter ham, fordi de vil se mere. Præcis som år 2018 mennesker har de en umættelig sult efter det spektakulære, de søger det sensationelle, de vil underholdes. Men Jesus søger at vende deres opmærksomhed et andet sted hen. Han vil have dem til at se bagved, se dybere.

*I er optaget af det opsigtsvækkende, og i er optaget af den mad i har i jeres hænder, i jeres mund og jeres maver, men der er brød, som mætter på et dybere plan, og som har et længere perspektiv. Et brød der ikke bare holder jer mætte til i morgen, men som giver fylde i hele livet, som har bæreevne, som er holdbart og vedvarende.* ”Giv os altid det brød.” siger de.

De er kommet for at få et tegn, *hvad har du at byde på.* Men Jesus peger væk fra det han gør og kan gøre, til den Han er. – ”Jeg er livets brød.” *Og har i først smagt på det brød, skal i ikke sulte mere, og tror i først på mig, vil den dybeste tørst i jeres liv blive slukket.*

Begge vore kirkefædre - Luther i 1500 tallet i Tyskland og Wesley i 1700 tallets England var utilfredse med den diæt, der blev budt på i kirken. Luther ville have Bibelen på modersmålet så alle kunne høre og forstå evangeliet på deres eget sprog og tage det til sig. Wesley ville have evangeliet forkyndt så almindelige mennesker kunne høre, forstå og tage det til sig. De var ikke i tvivl om kvaliteten af råvarerne, men de stillede spørgsmål ved næringsværdien efter kirkens bearbejdning.

Luther og Wesley var optagede af, at kirken skulle tilbyde sund og nærende kost, den skulle pege på Jesus Kristus.

Og de bliver ved med at holde kirken ansvarlig, når den bliver uforståelig, distancerer sig fra virkeligheden eller bliver for blodfattig.

Livets brød er ikke hans ord, ikke undervisningen, fortællingerne, lignelserne, eller holdningerne eller det han gjorde. DET ER HAM.

”JEG ÉR LIVETS BRØD” – siger Han. Ifølge Johannes, kommer det igen og igen i forskellige forbindelser: ”Jeg ér den gode hyrde”. ”Jeg ér vejen, sandheden og livet”. ”Jeg ér det sande vintræ”. ”Jeg ér opstandelsen og livet”. Og hver gang peger han tilbage på Guds åbenbaring for Moses ved den brændende tornebusk. Hvor Gud identificerer sig selv som JEG ER – Gud som ikke må definere sig selv i forhold til nogen eller noget, JEG ÉR DEN JEG ÉR. Han peger dybere, han peger på den Han er. Gud selv tilstede midt i verden for at dele sit liv og sine nåde og godhed med os.

*Ligesom Gud en gang mættede folket med brød fra himmelen, er jeg Guds brød, det sande brød, som er kommet fra himlen.*

Historien er, at der var ingen føde derude i ørkenen, men hver dag gav Gud dem det de behøvede, manna og vagtler, unægtelig en noget ensformig kost under 40 års ørkenvandring. Men det er væsentligt at lægge mærke til, at de får lige netop det, de behøver, ikke mere ikke mindre, men lige præcis det de behøvede. De skulle ikke gemme på det, for det var letfordærveligt, de skulle derimod stole på, at de ville få det de behøvede til livet.

*Jeg er livets brød, Guds brød kommet ned fra himlen.* Og Han bryder brødet, ligesom han selv bliver brudt. Han deler vinen med sine venner, ligesom han deler sin død med dem og inkluderer dem i et dybt fællesskab.

I en kirke i Freetown i Sierra Leone var der en gruppe unge, som spillede sang og dansede. ”En ting ved jeg, min fremtid bliver bedre end i dag” sang de. Når man har set de vilkår, mennesker lever under i et ekstremt fattigt land som stadig forsøger at komme efter følgerne af 10 års blodig borgerkrig og en alvorlig Ebola epidemi, spørger man sig selv, hvordan i alverden kan de synge sådan. Har de mistet al realitetsfornemmelse.

Jeg spørger mig selv: Er svaret mon, at de har spist af lives brød? Er svaret, at de har fundet den næring, som giver dybde, bæreevne, håb og glæde i livet? Og derfor på trods af omstændighederne, kan det lade sig gøre at tro, at fremtiden bliver bedre end i dag….

Så hvad har vi at stå imod med? Hvorfra får vi vores næring og bæreevne…..?

VI rækker vores hænder frem og får et lille stykke brød og en smule vin – det er ikke meget, og der ikke meget næring i det. Og så alligevel er der en virkelighed bagved, som langt overgår det håndgribelige. Vi bliver sat i forbindelse med Livets Brød, det sande brød som er kommet ned fra himmelen, med Ham, Jesus Kristus.

Vi bliver lukket ind i det fællesskab, hvor han deler ud af sin kærlighed og nåde, og der er rigeligt til alle.

Amen

Kirkebøn

Nådige og kærlige Gud

Du som til stadighed skaber nyt og har givet os livet

Du som har givet dig til kende i din søn Jesus Kristus,

som gav sig selv fuldt ud og døde for at vi skulle leve

Du som ved din Ånd styrker os og giver os håb

Vi takker dig for, at du rækker os livets brød og mætter os

med alt der er godt og sandt.

Hvert øjeblik er vi omgivet og båret af din godhed

Og ikke blot vi, men hele verden er mål for din kærlighed

Du kender vores tanker og hører vores bønner.

Derfor kommer vi til dig i bøn for mennesker – børn – unge – voksne - gamle

* dem der mangler alt det vi opfatter som en selvfølge
* de bange
* de syge og svage
* de fattige
* de marginaliserede
* dem der daglig lever i frygt for deres liv
* dem der har opgivet alt og er på flugt fra krig og fattigdom
* dem der er usikre på fremtiden og har mistet orienteringen i livet
* dem syge
* de fortvivlede og sorgfulde
* Herre hjælp os med din kærlighed som indre drivkraft ikke blot at tale og bede, men også at handle – lad os være dine hænder og fødder i verden.
* Hjælp os at følge dig og leve i den verden – vi kalder vores, men som egentlig er din.

Vi beder for Dronning Margrethe den II, og hele den kongelige familie

For regeringen og Folketinget og for alle andre, som er blevet betroet magt og myndighed

Hjælp dem at udfolde deres indflydelse og magt med omtanke og ydmyghed og tænke på alles og ikke mindste de svagestes bedste

Hjælp os som folk ikke at forfalde til at tro at vi har fortjent vores privilegier,

men tværtimod at tage det ansvar som følger med og forvalte vores velstand til gavn for andre.

Tak, at du rækker Livets brød, som giver os næring og bæreevne i livet. I Jesus navn

Amen